**Gianfranco Zola** (s. 5. heinäkuuta 1966) on italialainen jalkapallovalmentaja ja entinen hyökkääjä.

Ura pelaajana
-------------

Zola aloitti uransa piskuisessa Nuorese Calcion joukkueessa 1984, josta siirtyi kaksi vuotta myöhemmin Sassari Torresiin. Alasarjoissa maaleja hyvään tahtiin tehnyt Zola herätti kiinnostusta myös Serie A:ssa ja vuonna 1989 SSC Napolin uusi päävalmentaja Alberto Bigon hankki Zolan seuraan. Napolissa Zola pelasi yhdessä Diego Maradonan kanssa ja kaksikon maaleilla Napoli vei Serie A:n mestaruuden kauden 1989−1990 päätteeksi. Napolin vuosinaan Zola nousi myös Italian jalkapallomaajoukkueen pelaavaan miehistöön, kun Arrigo Sacchi päästi hänet kentälle ottelussa Norjaa vastaan marraskuussa 1991.

1993 Zola siirtyi Napolista Parma FC:n paitaan. Hän vakiinnutti paikkansa seuran kokoonpanossa ja nousi maineeseen luovana hyökkääjänä Parman juhliessa UEFA Super Cupin voittoa 1993 ja UEFA Cupin voittoa 1995. Zolan ura Parmassa päättyi vuonna 1996, kun uusi päävalmentaja Carlo Ancelotti ilmoitti, ettei Zola kuulu hänen suunnitelmiinsa seurassa. 

Marraskuussa 1996 Englannin Valioliigassa pelanneen Chelsean alankomaalaisvalmentaja Ruud Gullit hankki Zolan Lontooseen yhdessä monien muiden mannereurooppalaisten pelimiesten kanssa. Kauppa osoittautui kannattavaksi sillä seuraavien vuosien aikana Zola oli yksi tärkeimmistä lenkeistä Chelsean juhliessa voittoa niin kotimaankentillä kuin Euroopassakin Cup-voittajien Cupin menestyksen myötä. Zola edusti Chelseata kaikkiaan seitsemän kautta pelaten tuona aikana 249 liigaottelua ja tehden niissä 89 maalia. Tuloksellisesti parhaaksi yksittäiseksi kaudeksi jäi Zolan viimeinen Chelsea-kausi 2002−2003, jolloin hän teki 14 maalia 22 pelaamassaan ottelussa. Chelsea-fanien suursuosikki sai vuonna 2004 Brittiläisen imperiumin ritarikunnan upseerin arvon (OBE). 

36-vuotiaana Zola jätti Chelsean ja palasi Sardiniaan Cagliari Calcioon juuri ennen kuin venäläismiljonääri Abramovits osti Chelsean. Venäläinen olisi ollut erittäin halukas saamaan Zolan takaisin Chelsean paitaan, koska sardinialainen oli faneille korvaamaton. Zola piti kuitenkin päänsä ja päätti uransa Sardiniassa. Hän edusti Cagliaria kaksi kautta pelaten 44 liigaottelua ja tehden 21 maalia päättäen uransa kesäkuussa 2005.

Italian maajoukkueessa Zola pelasi urallaan kaikkiaan 35 A-maaottelua ja teki niissä kymmenen maalia. Hän oli mukana MM-kisoissa 1994, kun Arrigo Sacchin miehistö saavutti MM-hopeaa. Neljännesvälieräottelussa Nigeriaa vastaan Zola sai punaisen kortin ja kahden ottelun pelikiellon.

Zola oli todistamassa Italian häpeän hetkiä EM-kisoissa 1996. Zola pelasi kaikissa kolmessa lohkon ottelussa ja epäonnistui kenties ratkaisevassa rangaistuspotkussa päätösottelussa Saksaa vastaan ja näin Italia putosi yllättäen lohkovaiheessa. EM-kisat jäivät Zolan uran viimeisiksi arvokisoiksi. Hän epäonnistui pahasti MM1998-karsinnoissa tehtyään vain yhden maalin. Zola pelasi viimeisen maaottelunsa lokakuussa 1997 Roomassa Englantia vastaan, sillä hän ei enää mahtunut Cesare Maldinin lopulliseen MM-ryhmään.

### Meriitit pelaajana

* MM-hopeaa: 1994

* UEFA Cup: 1995
* UEFA Cup-voittajien Cup: 1998
* UEFA Super Cup (2): 1993, 1998

* Italian mestaruus: 1990
* FA Cup (2): 1997, 2000
* Englannin liigacup: 1998
* FA Community Shield: 2000

Ura valmentajana
----------------

Zola aloitti valmennusuransa vuonna 2006 Italian alle 21-vuotiaiden maajoukkueen apuvalmentajana entisen seurakaverinsa Pierluigi Casiraghin toimiessa päävalmentajana. Kaksikon johdolla *Azzurrini* sijoittui EM-kisoissa viidenneksi 2007 ja eteni näin Pekingin olympiakisoihin 2008. Olympialaisissa Italia voitti alkulohkonsa ainoana tahrana tasapeli Kamerunia vastaan. Olympiapronssia puolustaneen Italian tie katkesi kuitenkin yllättäen jo puolivälierissä, kun Belgian nuoret veivät yllätysvoiton maalein 2−3.

Syyskuussa 2008 Zola jätti tehtävänsä *Azzurrinin* apuvalmentajana allekirjoitettuaan kolmivuotisen sopimuksen Englannin Valioliigaseura West Ham Unitedin kanssa.  Samalla Zolasta tuli ensimmäinen ulkomaalaisvalmentaja West Hamin historiassa.

Zolan johdolla West Ham pelasi kaudella 2008−2009 Valioliigassa hyvin ja oli lopulta yhdeksäs. Huhtikuussa 2009 Zola allekirjoittikin seuran kanssa neljän vuoden jatkosopimuksen.  Kausi 2009−2010 sujui kuitenkin vähemmän mallikkaasti ja West Ham säilytti sarjapaikkansa vain vaivoin. Zolan potkuista huhuttiin pitkin kevättä, mutta seurajohto luotti Zolaan kauden loppuun asti. Pian kauden jälkeen hän sai kuitenkin potkut tehtävistään. 

Heinäkuussa 2012 Zolasta tuli Watfordin päävalmentaja.  Zolan debyyttikausi oli menestyksekäs ja hänen johdollaan Watford sijoittui Englannin Mestaruussarjassa kolmanneksi. Tie Englannin Valioliigaan katkesi kuitenkin nousukarsinnoissa tappioon Crystal Palacelle.  Kaudella 2013/14 Watfordin peli ei kulkenut ja joukkue vajosi sarjan keskikastiin. Zola erosi tehtävästään joulukuussa 2013, kun tappioputkessa ollut seura oli vajonnut sijalle 13. 

Joulukuussa 2014 Zola korvasi erotetun Zdeněk Zemanin Cagliari Calcion päävalmentajana.  Joukkue ei noussut Zolan opeilla pois Serie A:n putoamisviivan alapuolelta, ja lopulta seurajohto vaihtoi hänet Zemaniin maaliskuussa 2015. 

Heinäkuussa 2015 Zola allekirjoitti sopimuksen qatarilaisen Al-Arabin kanssa.  Seuran kausi sujui mollivoittoisesti ja Al-Arabi jäi Qatarin liigassa vasta sijalle 11. Kauden jälkeen seura erotti hänet tehtävistään.

Joulukuun puolivälissä 2016 Zolasta tuli Englannin Mestaruussarjassa seitsemäntenä majailleen Birmingham Cityn päävalmentaja. Zola tuli seuraan kovin odotuksin, mutta menestys jäi vaisuksi. Birmingham ajautui tappiokierteeseen ja onnistui Zolan alaisuudessa voittamaan vain kaksi pelaamistaan 24 sarjaottelusta. Seura romahti nousukarsintojen tuntumasta putoamiskamppailuun ja lopulta Zola erosi huhtikuun puolivälissä 2017 tehtävistään.

Heinäkuussa 2018 Zola palasi Chelseaan 15 vuoden tauon jälkeen, kun hänestä tuli Maurizio Sarrin apuvalmentaja seuran valmennustiimiin. Sarrin lähdettyä seurasta kauden 2018/19 jälkeen, myös Zola jätti Chelsean.

### Meriitit valmentajana

* Olympialaiset:
	+ Puolivälierät 2008

Lähteet
-------

1. ↑  Chelsea legend Zola awarded OBE
2. ↑  Di Maggio, Roberto & Pierrend, José Luis: Italy - Record International Players  29.11.2018. RSSSF. Viitattu 14.12.2018. (englanniksi)
3. ↑  Zola West Hamin manageriksi
4. ↑  Juha Kanerva: Kupla, jossa on ihana leijua.  *IS Veikkaaja*, 2009, nro 20.1.2009, s. 18.
5. ↑  Zola jatkaa pitkään West Hamissa
6. ↑  West Ham entlässt Zola
7. ↑  OFFICIAL: GIANFRANCO ZOLA APPOINTED
8. ↑  Palace promoted to Premier League[vanhentunut linkki]
9. ↑  Gianfranco Zola resigns as Watford head coach
10. ↑  Bentornato Gianfranco
11. ↑  Gianfranco Zola sacked as Cagliari coach after less than three months in job
12. ↑  Zola Coach of Al-Arabi (Arkistoitu – Internet Archive)
13. ↑  Zola sacked by Qatari club Al-Arabi (Arkistoitu – Internet Archive)
14. ↑  Birmingham appoint Gianfranco Zola as their new manager
15. ↑  Gianfranco Zola: Birmingham City manager resigns after four months BBC Sport. Viitattu 18.4.2017. (englanniksi)
16. ↑  Gianfranco Zola: Former Chelsea striker appointed Maurizio Sarri's assistant
17. ↑  Gianfranco Zola departs Chelsea Chelsea. Viitattu 31.1.2023. (englanniksi)

  


|  |  |  |
| --- | --- | --- |
| Edeltäjä:**Alan Curbishley** | **West Hamin päävalmentaja**9/2008−2010 | Seuraaja:**Avram Grant** |

|  |  |  |
| --- | --- | --- |
| Edeltäjä:**Sean Dyche** | **Watfordin päävalmentaja**2012−12/2013 | Seuraaja:**Giuseppe Sannino** |

|  |  |  |
| --- | --- | --- |
| Edeltäjä:**Zdeněk Zeman** | **Cagliari Calcion päävalmentaja**12/2014−3/2015 | Seuraaja:**Zdeněk Zeman** |

|  |  |  |
| --- | --- | --- |
| Edeltäjä:**Gary Rowett** | **Birmingham Cityn päävalmentaja**12/2016−4/2017 | Seuraaja:**Harry Redknapp** |

Italian joukkue – Jalkapallon MM-kilpailut 1994
1 Pagliuca |
2 Apolloni |
3 Benarrivo |
4 Costacurta |
5 Maldini |
6 Baresi |
7 Minotti |
8 Mussi |
9 Tassotti |
10 R. Baggio |
11 Albertini |
12 Marchegiani |
13 D. Baggio |
14 Berti |
15 Conte |
16 Donadoni |
17 Evani |
18 Casiraghi |
19 Massaro |
20 Signori |
21 Zola |
22 Bucci |
Valmentaja Sacchi

Italian joukkue – Jalkapallon EM-kilpailut 1996
1 Peruzzi |
2 Apolloni |
3 Maldini |
4 Carboni |
5 Costacurta |
6 Nesta |
7 Donadoni |
8 Mussi |
9 Torricelli |
10 Albertini |
11 Baggio |
12 Toldo |
13 Rossitto |
14 Del Piero |
15 Di Livio |
16 Di Matteo |
17 Fuser |
18 Casiraghi |
19 Chiesa |
20 Ravanelli |
21 Zola |
22 Bucci |
Valmentaja Sacchi



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Italia
* Yhdysvallat

 |

 |